
Ministru kabineta sēdes protokollēmums

Par priekšlikumiem likumprojekta "Par valsts budžetu 2026. gadam un budžeta ietvaru 2026., 2027. un 2028. gadam" izskatīšanai Saeimā otrajā lasījumā

· 1. Par priekšlikumiem likumprojekta "Par valsts budžetu 2026. gadam un budžeta ietvaru 2026., 2027. un 2028. gadam" (Nr. 1130/Lp14) izskatīšanai Saeimā otrajā lasījumā:
· 1.1. atbalstīt 23. priekšlikumam alternatīvo Ministru kabineta 23A priekšlikumu teksta daļai šādā redakcijā:
· "Izteikt 76. panta ievaddaļu šādā redakcijā:
· "76. pants.
· Lai ierobežotu ar atlīdzību saistītos izdevumus, noteikt, ka 2026. gadā valsts un pašvaldību institūcijās, kurās atlīdzību nosaka saskaņā ar Valsts un pašvaldību institūciju amatpersonu un darbinieku atlīdzības likumu:"".
· 1.2. neatbalstīt Saeimas Budžeta un finanšu (nodokļu) komisijas apkopotos priekšlikumus skaitliskajai daļai.
· 2. Par ministriju un citu centrālo valsts iestāžu priekšlikumiem likumprojekta "Par valsts budžetu 2026. gadam un budžeta ietvaru 2026., 2027. un 2028. gadam" (Nr. 1130/Lp14) izskatīšanai Saeimā otrajā lasījumā:
· 2.1. atbalstīt ministriju un citu centrālo valsts iestāžu (turpmāk – ministrijas) iesniegtos 1.–5., 9.–11., 16.-20., 22.-24. priekšlikumus likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” teksta daļai izskatīšanai Saeimā otrajā lasījumā;
· 2.2. atbalstīt ministriju iesniegtos 1.–16., 24.–33., 37.–65. priekšlikumus un alternatīvo 20A priekšlikumu likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” skaitliskajai daļai izskatīšanai Saeimā otrajā lasījumā;
· 2.3. Finanšu ministrijai tehniski precizēt atbalstītos priekšlikumus, noformēt tos attiecīgu Ministru kabineta priekšlikumu veidā un iesniegt Saeimas Budžeta un finanšu (nodokļu) komisijā.
· 3. Ņemot vērā  Zaļo un Zemnieku savienības frakcijas 29. priekšlikumu likumprojekta skaitliskajai daļai, Kultūras ministrijai  sadarbībā ar nozaru ministrijām līdz 2026. gada 1. maijam veikt Sabiedrības integrācijas fonda funkciju, administrēto atbalsta programmu un izdevumu efektivitātes auditu un normatīvajos aktos noteiktajā kārtībā iesniegt Ministru kabinetā priekšlikumus par nepieciešamajām izmaiņām.
· 4. Ekonomikas ministrijai sadarbībā ar Izglītības un zinātnes ministriju sagatavot un normatīvajos aktos noteiktajā kārtībā iesniegt izskatīšanai Ministru kabinetā informatīvo ziņojumu ar efektivitātes izvērtējumu par Latvijas dalību Eiropas Kosmosa aģentūras piedāvātajās programmās un sniegt priekšlikumus par turpmākās dalības un attīstības iespējām.
· 5. Finanšu ministrijai sadarbībā ar Ekonomikas ministriju veikt izvērtējumu par situāciju sabiedriskās ēdināšanas nozarē un iespējām tās konkurētspējas stiprināšanai un līdz 2026. gada 1. jūnijam normatīvajos aktos noteiktajā kārtībā iesniegt Ministru kabinetā priekšlikumus par nepieciešamajām izmaiņām.
· 6. Klimata un enerģētikas ministrijai sadarbībā ar Ekonomikas ministriju līdz 2026. gada 1. martam sagatavot priekšlikumus  aizsargāto elektroenerģijas lietotāju atbalsta sistēmas pilnveidošanai un normatīvajos aktos noteiktajā kārtībā iesniegt Ministru kabinetā priekšlikumus par nepieciešamajām izmaiņām.
· 7. Ņemot vērā  Zaļo un Zemnieku savienības frakcijas 182. priekšlikumu likumprojekta skaitliskajai daļai, Finanšu ministrijai sadarbībā ar Viedās administrācijas un reģionālās attīstības ministriju uzdot Valkas novada pašvaldībai ne vēlāk kā līdz 2026. gada 1. martam izstrādāt un domē apstiprināt pašvaldības budžeta efektivizācijas plānu, lai nodrošinātu pašvaldības finanšu stabilitāti 2026. gadā un ilgtermiņā. Pēc saņemto dokumentu izvērtēšanas Finanšu ministrijai sagatavot Informatīvo ziņojumu izskatīšanai Ministru kabinetā ar finanšu situācijas izvērtējumu un piedāvāt risinājumu nepieciešamajiem finanšu resursiem un turpmākajām darbībām. 
· 8. Satiksmes ministrijai sagatavot un satiksmes ministram līdz 2026. gada 30. janvārim noteiktajā kārtībā iesniegt izskatīšanai Ministru kabinetā informatīvo ziņojumu par Rail Baltica projekta un SIA “Eiropas dzelzceļa līnijas” administratīvo izdevumu samazināšanu un atlīdzības pozīciju pārskatīšanu, nodrošinot to līdzvērtīgu valsts sektorā strādājošo nosacījumiem.
· 9. Ņemot vērā deputātes D. Mieriņas 11. priekšlikumu likumprojekta teksta daļai, Veselības ministrijai  sagatavot un veselības  ministram līdz 2025. gada novembra beigām noteiktajā kārtībā iesniegt izskatīšanai Ministru kabinetā informatīvo ziņojumu ar iespējamām Eiropas Savienības fondu pārdalēm par ko panākta vienošanās un uzdevumiem, kas ļauj 2025. gadā SIA "Rīgas Austrumu klīniskā universitātes slimnīca" uzņemties finanšu saistības, lai nodrošinātu stacionāra “Latvijas Onkoloģijas centrs” ēkas rekonstrukciju.
· 10. Pieņemt zināšanai, ka 2026. gadā  tiek izpildīts Valsts kultūrkapitāla fonda likumā noteiktais  par  Valsts kultūrkapitāla fonda līdzekļu apmēru un par nepieciešamo papildu finansējumu turpmākajiem gadiem lemj gatavojot nākamā gada budžetu atbilstoši aktuālajām nodokļu ieņēmumu prognozēm, izvērtējot valsts budžeta finansiālās iespējas.
· 11. Pieņemt zināšanai, ka atbilstoši Izglītības un zinātnes ministrijas veiktajiem aprēķiniem likumprojektā “Par valsts budžetu 2026. gadam un budžeta ietvaru 2026., 2027. un 2028. gadam” plānotie līdzekļi finansēšanas modeļa "Programma skolā" ieviešanai nodrošina minētā projekta ieviešanu balstoties uz atbalsta personāla piesaistes iespējām izglītības iestādēs, kas ir 70% apmērā no sākotnējā modelī plānotā atbalsta personāla. Jautājumu par nepieciešamo papildu finansējumu atbalsta personāla pakāpeniskam palielinājumam skatīt budžeta izpildes procesā, nepieciešamības gadījumā veicot finansējuma pārdales, kā arī Izglītības un zinātnes ministrijai sagatavot priekšlikumus, gatavojot nākamā gada budžetu atbilstoši faktiskajam atbalsta personāla nodrošinājumam un izvērtējot valsts budžeta finansiālās iespējas.
· 12. Pieņemt zināšanai, ka ministrijās, ņemot vērā valsts budžeta paskaidrojumos norādīto informāciju (izņemot pedagogu amata vietas un amata vietas, kas tiek pārdalītas starp resoriem),  2026. gadā valsts pamatfunkciju īstenošanai tiek samazināts amata vietu skaits kopā par 1 147 amata vietām, tai skaitā Valsts kancelejā 13 amata vietas, Korupcijas novēršanas un apkarošanas birojā 7 amata vietas, Aizsardzības ministrijas resorā 12 amata vietas, Ekonomikas ministrijas resorā 42 amata vietas, Finanšu ministrijas resorā 455 amata vietas, Iekšlietu ministrijas resorā 325 amata vietas, Izglītības un zinātnes ministrijas resorā 35 amata vietas, Zemkopības ministrijas resorā 100 amata vietas, Satiksmes ministrijas resorā 4 amata vietas, Tieslietu ministrijas resorā 22 amata vietas, Kultūras ministrijas resorā 129 amata vietas, Satversmes tiesā 4 amata vietas.
· 13. Ministrijām divu darba dienu laikā pēc likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” pieņemšanas Saeimā otrajā lasījumā saskaņā ar atbalstītajiem priekšlikumiem ievadīt izmaiņas Vienotajā valsts budžeta plānošanas un izpildes informācijas sistēmā un iesniegt Finanšu ministrijā precizētās veidlapas, ievērojot līdzšinējos budžeta pieprasījumu izstrādāšanas un iesniegšanas pamatprincipus.
· 14. Finanšu ministrijai precizēt kopsavilkuma skaitļus likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” pielikumos atbilstoši Saeimā otrajā lasījumā atbalstītajiem priekšlikumiem.
· 15. Ministrijām atbilstoši Saeimā otrajā lasījumā atbalstītajiem priekšlikumiem līdz 2026. gada 12. janvārim sagatavot un iesniegt Finanšu ministrijā precizētas paskaidrojumu veidlapas, lai nodrošinātu valsts budžeta likuma paskaidrojumu aktualizēšanu un publicēšanu Finanšu ministrijas tīmekļvietnē.
· 16. Valsts kancelejai nosūtīt šo protokollēmumu Saeimas Budžeta un finanšu (nodokļu) komisijai.

